ھاوڕێ باخەوان

ھاوڕێ باخەوان (٢٨ی شوباتی ١٩٦٦ لە سلێمانی - ) نووسەر، لێکۆڵەر و چالاکی سیاسی و چاندیی کوردە. ئە جگە لە نووسراوەکان بە ھۆی دامەزراندنی پرۆژەی ئەرشیوی کوردیپێدیا ناسراوەتەوە.

 ژیاننامە 
ھاوڕێ باخەوان لە رۆژی ٢٨ی شوباتی ساڵی ١٩٦٦ لە گەڕەکی (گۆیژە)ی شاری سلێمانی لەدایکبووە. 
ھەر لە سلێمانی خوێندنی سەرەتایی و ئامادەیی لە رشتەی وێژەی تەواو کردووە. 

ساڵی ١٩٨٤ چووەتە بەشی یاسای کۆلیژی یاسا و رامیاریی زانکۆی موسڵ. ساڵی ١٩٨٦ بەھۆی بەشدارینەکردن لە راھێنانی ھاوینەی سەربازیی بەعس، بۆماوەی ٢ ساڵ لە زانکۆ دەردەکرێ و ساڵی ١٩٨٨ دەستیکردەوە بە خوێندن و لە ساڵی ١٩٩٠دا کۆلیژی یاسای تەواوکردووە. ھەر لە ھەمان ساڵیشدا بووەتە پارێزەر و پاش ماوەیەکی کەم وازی لێھێناوە. 

لە تەمەنی منداڵیەوە حەزی لە خوێندنەوە و نووسینی ھەڵبەست کردووە، بەڵام تائێستا یەک دێڕە ھۆنراوەی بڵاونەکردووەتەوە. ھاوینی ١٩٧٨ بەشێکی ماڵەکەیان سووتاوە و ئەوکاتیش دەفتەری شیعرەکەیشی بووە خۆراکی ئاگر و ئیتر بەلای نووسینی ھەڵبەستدا نەچووەوە. 

پاشتر دەستیکردە خوێندنەوەی چڕی مێژوویی و رامیاری و یەکەمین لێکۆڵینەوەی مێژووییی ساڵی ١٩٨٦ نووسی. ئەو لێکۆڵینەوەیە لە دەمەدەمی ئەنفالەکاندا لەگەڵ دەفتەری بیرەرەوەریی پێشمەرگایەتیی لە گوندی (شەمە)ی شارەزوور شاردەوە و بەڵام پاشان لەناوچوون و ھەرگیز دەستی نەکەوتنەوە.

لە ناوەڕاستی ھەشتاکانەوە بووەەتە ئەندامی پاسۆک، چ وەک رێکخستن، چ وەک پێشمەرگە. ھەندێک جار زۆر چالاک بووە و ھەندێکجاریش سست. بەڵام پێش ئەوەی پاسۆک لەگەڵ ھەندێک حیزبی تردا یەکبگرێت وازی لە پاسۆکایەتی ھێنا. 

رۆژی ٥ی مارتی ١٩٩٢ وڵاتی بەجێھێشت و بەرەو سووریا و پاشان لوبنان کەوتەڕێ و لەکۆتایی ئەوساڵەدا لە وڵاتی ھۆڵاند گیرسایەوە. لەوکاتەوە لەگەڵ بەنازی ھاوسەری لەوێ دەژین و کوڕێک و کچێکیان بەناوی (میتان و ئارتین)ەوە ھەیە. 
ساڵانێکە کارمەندی رێکخراوی نەتەوە یەکگرتووەکانە و ئێستا لە دادگای لاھای (دادگای تاوانی نێونەتەوەیی) لە بەشی یۆگۆسلاڤیای بەڕێوەبەری داتاکانە. 

 ‌ بەرھەمەکان 

 لێکۆڵینەوەیەک لەسەر ڕاپەڕینەکەی بەھاری ١٩٩١ی باشووری کوردستان - چاپی یەکەم - ھۆڵندا - ١٩٩٤. 
 پڕۆژەی پارتی نەتەوەیی کورد - چاپی یەکەم - ھۆڵندا - ١٩٩٤. چاپی دووەم - ھۆڵندا - ١٩٩٥. چاپی سێیەم - ھەولێر - ٢٠٠٢ - لەبڵاوکراوەکانی ڕۆژنامەی میدیا – چاپخانەی ئۆفسێتی ھەولێر. 
 کوردستان... نیشتمانی یەکەمینی سۆمەرییەکانە - چاپی یەکەم - ھۆڵندا - ١٩٩٦. چاپی دووەم – دەزگای چاپ و بڵاوکردنەوەی ئاراس – کوردستان ھەولێر – چاپخانەی وەزارەتی پەروەردە – ژمارەی سپاردن: ٩١ - ٢٠٠٣. 
 ھاوڕێنامە بۆ مێژووی کوردستان و کورد – چاپی یەکەم – بنکەی چاپ و پەخشی سەردەم - زنجیرە (١٦) - چاپخانەی ڕوون – سلێمانی – ١٩٩٩. 
 ئاڵای کورد - چاپی یەکەم - دەزگای چاپ و پەخشی سەردەم - زنجیرە (١١٧) - سلێمانی - ٢٠٠١. 
 ڕۆژی شۆڕش یان ڕۆژی تیرۆر - چاپی یەکەم – ئۆکتۆبەری ٢٠٠٣ – چاپخانەی وەزارەتی رۆشنبیری – ژمارەی سپاردن: ٣٠١ - کوردستان – ھەولێر. 
 وشە پەڕتەوازەکان – بەرگی یەکەم – سەرجەمی ١٠٠ وتار و کورتە لێکۆڵینەوەیە کە لە نێوان ساڵانی ١٩٩٥ و ٢٠٠٥دا لە گۆڤار و ڕۆژنامە و ماڵپەڕە کوردی و بێگانەکانی کوردستان و ھەندەراندا بڵاوکراونەتەوە - ژمارەی سپاردنی (١٩٩٤)ی ساڵی (٢٠٠٨)ی پێدراوە – چاپخانەی سیما - ٢٠٠٩ – کوردستان – سلێمانی. 
 ئەدەبیاتی کاژیک – کۆکراوەی بڵاوکراوەکانی کاژیک – ھێشتا چاپنەکراوە. 
 بەراووردەکانی ژیان - پرس و رایەکی بەراووردکارییە بۆ بەرەو نەتەوەییبوون - ٢٠٠٩ - ھێشتا چاپنەکراوە. 
 دەستوورم واھی خوێندەوە - کۆمەڵێک رەخنە و تێبینیی یاسایی، زمانەوانی و لۆجیکییە لەسەر پڕۆژەی دەستووری ھەرێمی کوردستان - ٢٠٠٩ - ھێشتا چاپنەکراوە. 

ھەروەھا زۆرێک وتار و کورتە لێکۆڵینەوە کە لە رۆژنامە و گۆڤار و ماڵپەڕە کوردی و بیانییەکاندا لە ١٩٩٥ەوە تاوەکو ئێستا بڵاوکراونەتەوە.

 سەرچاوە 
 ماڵپەڕی باخەوان 

پۆل:زیندووان
پۆل:خەڵکی سلێمانی
پۆل:کوردەکانی باشووری کوردستان
پۆل:لەدایکبووانی ١٩٦٦
پۆل:نووسەرانی عێراقی
پۆل:نووسەرانی کورد
پۆل:نووسەران بە زمانی کوردی
پۆل:سیاسییەکانی پاسۆک